ทิสโก้เชียร์ซื้อหุ้นจีนรับเงินไหลเข้าเอเชีย
&#8220;ทิสโก้&#8221; ชี้เงินทุนไหลเข้าตลาดเกิดใหม่ เชียร์เพิ่มน้ำหนักหุ้นเอเชีย ยืนยันตลาดหุ้นจีนดีที่สุด &#8220;ฟินันซ่า&#8221; เชื่อ มี.ค.ปีหน้าเริ่มเห็นหุ้นจีนขยับ
17 ก.ย. 2555

“ทิสโก้” ชี้เงินทุนไหลเข้าตลาดเกิดใหม่ เชียร์เพิ่มน้ำหนักหุ้นเอเชีย ยืนยันตลาดหุ้นจีนดีที่สุด “ฟินันซ่า” เชื่อ มี.ค.ปีหน้าเริ่มเห็นหุ้นจีนขยับ
น.ส.วรสินี สังวรเวชภัณฑ์ ฝ่ายกลยุทธ์การลงทุน ทิสโก้ เวลธ์ กล่าวว่า กระแสเงินทุนกำลังไหลออกจากตลาดที่พัฒนาแล้ว เข้าในประเทศเศรษฐกิจเกิดใหม่ เพราะเศรษฐกิจของประเทศกำลังพัฒนาเติบโตสูงกว่าประเทศพัฒนาแล้ว โดยเฉพาะตลาดหุ้นเอเชียแปซิฟิกไม่รวมญี่ปุ่น
“เมื่อพิจารณาตลาดหุ้นเอเชียแปซิฟิกทั้งหมด ตลาดหุ้นจีนยังมีความโดดเด่นและน่าลงทุนมากที่สุด โดยคาดว่าเศรษฐกิจจีนจะเติบโตอย่างต่อเนื่อง และเป็นไปตามเป้าหมาย 7.5% เนื่องจากมีมาตรการกระตุ้นเศรษฐกิจมาต่อเนื่อง และการเปลี่ยนแปลงผู้นำจะส่งผลดีต่อตลาดหุ้นจีน” น.ส.วรสินี กล่าว
นอกจากนี้ น.ส.วรสินี ยังกล่าวว่า ราคาหุ้นจีนยังถูกเมื่อเทียบกับภูมิภาคถึง 30% โดยปัจจุบันราคาต่อกำไร (พี/อี) ของตลาดหุ้นจีนอยู่ที่ประมาณ 8.7 เท่า เมื่อเทียบกับภูมิภาคซึ่งอยู่ที่ประมาณ 11.2 เท่า หากตลาดหุ้นจีนกลับเข้าไปซื้อขายในระดับเดียวกับภูมิภาค คาดว่าตลาดหุ้นจีนจะเพิ่มขึ้นได้เกือบ 30% จากระดับปัจจุบัน
นายสุรศักดิ์ ธรรมโม นักเศรษฐศาสตร์และนักกลยุทธ์การลงทุนมหภาค บริษัทหลักทรัพย์จัดการกองทุน (บลจ.) ฟินันซ่า กล่าวว่า ตลาดหุ้นจีนมีโอกาสที่จะปรับเพิ่มขึ้นได้ในช่วงเดือน มี.ค. ปี 2556 หลังจากทางการจีนสามารถควบคุมราคาอสังหาริมทรัพย์จนถึงระดับจุดต่ำที่สุด 
“รัฐบาลจีนประกาศว่า มีเป้าหมายให้เศรษฐกิจเติบโต 7.5% ในปีนี้ และ 5 ปีจากนี้จะเติบโต 7% เพื่อลดการเติบโตของเศรษฐกิจ และควบคุมการเก็งกำไรในตลาดอสังหาริมทรัพย์ หากเศรษฐกิจจีนเติบโตต่ำกว่า 7% จะน่าเป็นห่วง” นายสุรศักดิ์ กล่าว